Marvelyne Wiels
Marvelyne Wiels (☆ 15 di mei 1963 na Kòrsou) ta un polítiko di Kòrsou i tabata minister plenipotensiario di Kòrsou na Den Haag di 2013 te 2016.

Bida 
Marvelyne Wiels ta ruman muhé di e polítiko Helmin Wiels ku a wòrdu asesiná na 2013. E tabata alumno di dr. Martin Luther Kingschool na Willemstad i a studia na De Haagse Hogeschool na Den Haag. El a traha internashonalmente den sektor hotelero i despues a bai traha pa e banko ABN Amro desde 1988 te 2011. Djei el a lanta un compania di consultancy na Kòrsou. Dia 7 di yüni el a wòrdu nombrá minister plenipotensiario di Kòrsou, representando Pueblo Soberano. E tabata susesor di Roy Pieters. Wiels a okupa e funshon durante  gabinete Asjes sigui pa e dos gabinete Whiteman i a retirá 23 di desèmber 2016. Despues di e formashon di gabinete Koeiman a nombra Eunice Eisden komo susesor di Wiels pa okupa e funshon di minister plenipotensiario.

Kontroversia 
Na november 2013 a lanta un diskushon ront Marvelyne Wiels pa motibu di su uso di un título akadémiko ku e no tabata poseé i algun eror den su kuríkulo. Tokante esaki Parlamento di Kòrsou a hasi pregunta na promé minister Ivar Asjes kende tabata karga e reponsabilidat polítiko. Ademas Wiels a wòrdu akusá di nepotismo, pa e echo ku el a ofrese kontrakt temporario na su yu muhé, yu di un eks-minister i varios amigu. Den tur kaso no a sigui e prosedura usual pa solisita, segun empleadonan di Kas di Kòrsou. Tambe tabatin buya pa motibu di e retiro di un trahadó di Kas di Kòrsou i e pregunta si mester renoba Kas di Kòrsou si òf no. Mas aleu algun empleado di Kas di Kòrsou a entrega keho na e kolegio pa protekshon di datonan personal (College bescherming persoonsgegevens). Nan tabata di opinion ku a violá nan privasidat komo ku kada yamada telefóniko tabata wòrdu grabá i tur email kopiá i archivá. Ombudsman di Kòrsou, kende a investigá e funshonamentu di Wiels, a publiká su raport dia 30 di yüni 2015. E resultado di e raport tabata krítiko; entre otro riba ocho punto e kondukta di Wiels a wòrdu kalifiká komo inapropiá.

Link eksterno   
 Marvelyne Wiels riba vertegenwoordigingcuracao.nl

Hende
Polítiko di Kòrsou